სტოკლეს სასახლე
სტოკლეს სასახლე (ფრანგ. Palais Stoclet, ნიდ. Stocletpaleis) — კერძო ნაგებობა ბრიუსელში, რომელიც 1905—1911 წლებში არქიტექტორმა ჯოზეფ ჰოფმანმა ბანკირისა და უბრალოდ ხელოვნების მოყვარულის — ადოლფ სტოკლესთვის ააგო. მიჩნეულია რა ჰოფმანის შედევრად, სტოლკეს სასახლე XX საუკუნის ერთ-ერთი ყველაზე დახვეწილი და მდიდრული კერძო საცხოვრებელია. ნაგებობა მდებარეობს ბრიუსელში, ტერვერენის გამზირზე. მარმარილოს ფასადი მას უბრალოებას და თანამედროვეობას სძენს. სასახლის წინა და უკანა მხარეს განლაგებულია სპილენძის ოთხი სკულპტურა. დამკვეთმა არქიტექტორი არანაირი მითითებით არ შეზღუდა და მშენებლობა მთლიანად მის ფანტაზიას და მოხერხებას მიანდო. სასახლე დღემდე სტოკლეს ოჯახს ეკუთვნის, ამიტომ ის მნახველთათვის დახურულია. 2009 წელს იუნესკომ ის მსოფლიო მემკვიდრეობის სიაში შეიტანა.